**Likumprojekta „Grozījumi Arhīvu likumā”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts „Grozījumi Arhīvu likumā” (turpmāk – Likumprojekts) izstrādāts, pamatojoties uz Ministru kabineta 2018.gada 6.marta sēdes protokollēmuma (prot. Nr.14 40.§) „Likumprojekts „Personu datu apstrādes likums”” 4.punktā noteikto uzdevumu ministrijām līdz 2018.gada 1.decembrim izvērtēt, vai attiecīgās nozares normatīvie akti, kas paredz fizisko personu datu apstrādi, atbilst Eiropas Parlamenta un Padomes 2016.gada 27.aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) (turpmāk – Vispārīgā datu aizsardzības regula) prasībām, un, ja nepieciešams, izstrādāt normatīvo aktu projektus un iesniegt tos noteiktā kārtībā Valsts kancelejā. Likumprojekta mērķis ir saskaņot nacionālo normatīvo aktu līmenī prasības par fizisko personu datu (turpmāk – datu) apstrādi nacionālā dokumentārā mantojuma dokumentos atbilstoši Vispārīgās datu aizsardzības regulas un Fizisko personu datu apstrādes likuma prasībām, līdzsvarojot sabiedrības intereses izmantot nacionālā dokumentārā mantojuma dokumentus ar datu subjekta tiesībām uz datu aizsardzību. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, pamatojoties uz Ministru kabineta 2018.gada 6.marta sēdes protokollēmuma (prot. Nr.14 40.§) „Likumprojekts „Personu datu apstrādes likums”” 4.punktā noteikto uzdevumu ministrijām līdz 2018.gada 1.decembrim izvērtēt, vai attiecīgās nozares normatīvie akti, kas paredz fizisko personu datu apstrādi, atbilst Vispārīgās datu aizsardzības regulas prasībām, un, ja nepieciešams, izstrādāt normatīvo aktu projektus un iesniegt tos noteiktā kārtībā Valsts kancelejā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2018.gada 25.maijā stājās spēkā Vispārīgā datu aizsardzības regula, kurā modernizēti jau pastāvošie principi, izveidojot vienotus personas datu aizsardzības noteikumus, kas ir spēkā visā Eiropas Savienības (turpmāk – ES) teritorijā. Vispārīgā datu aizsardzības regula satur deleģējumu dalībvalstīm veidot normatīvo regulējumu attiecīgajā jomā arī nacionālajā līmenī un satur noteiktus uzdevumus dalībvalstīm sevišķus noteikumus noteikt nacionālajos normatīvajos aktos, tai skaitā attiecībā uz arhivēšanu sabiedrības interesēs. Vispārīgās datu aizsardzības regulas IX nodaļa paredz dalībvalstīm tiesības paredzēt specifiskus noteikumus un izņēmumus, attiecībā uz apstrādi žurnālistikas vajadzībām un akadēmiskās, mākslinieciskās vai literārās izpausmes vajadzībām, valsts identifikācijas numura apstrādi, apstrādi saistībā ar nodarbinātību, apstrādi, kas saistīta ar tādu informāciju, kurai ir noteikts valsts noslēpuma statuss un citi konfidencialitātes ierobežojumi, kā arī apstrādi arhivēšanas nolūkos sabiedrības interesēs, zinātniskās vai vēstures pētniecības nolūkos, vai statistikas nolūkos. Paredzot speciālus noteikumus vai izņēmumus, dalībvalstīm tomēr ir jānodrošina atbilstošas garantijas datu subjekta tiesībām un brīvībām.  Vispārīgās datu aizsardzības regulas 9.panta 4.punkts paredz dalībvalsts rīcības brīvību attiecībā uz to, vai saglabāt vai ieviest papildu nosacījumus, tostarp ierobežojumus, attiecībā uz ģenētisko datu, biometrisko datu vai veselības datu apstrādi. Vispārīgās datu aizsardzības regulas (52) apsvērumā norādīts, ka atkāpties no aizlieguma apstrādāt īpašu kategoriju personas datus būtu jāatļauj arī tad, ja tas paredzēts Eiropas Savienības vai dalībvalsts tiesību aktos un ja ir paredzētas atbilstošas garantijas personas datu un citu pamattiesību aizsardzībai, ja to darīt ir sabiedrības interesēs, jo īpaši personas datu apstrāde nodarbinātības tiesību aktu, sociālās aizsardzības tiesību aktu jomā, tostarp attiecībā uz pensijām un veselības drošības, uzraudzības un brīdināšanas nolūkos, lipīgu infekcijas slimību un citu nopietnu veselības apdraudējumu profilaksei vai kontrolei. Šādu atkāpi var veikt ar veselību saistītos nolūkos, tostarp sabiedrības veselības un veselības aprūpes pakalpojumu pārvaldības nolūkos, jo īpaši, lai nodrošinātu pabalstu un veselības apdrošināšanas sistēmas pakalpojumu pieprasīšanai izmantoto procedūru kvalitāti un izmaksu lietderību vai lai veiktu arhivēšanu sabiedrības interesēs, zinātniskās vai vēstures pētniecības nolūkos vai statistikas nolūkos. Atkāpei būtu jāpieļauj arī tādu personas datu apstrāde, kas vajadzīgi, lai celtu, īstenotu vai aizstāvētu likumīgas prasības vai nu tiesas procesā, vai administratīvā vai ārpustiesas procedūrā.  Saskaņā ar Vispārīgās datu aizsardzības regulas preambulas (154) apsvērumu Vispārīgās datu aizsardzības regula atļauj ņemt vērā principu par publisku piekļuvi oficiāliem dokumentiem, piemērojot šo regulu. Publisku piekļuvi oficiāliem dokumentiem var uzskatīt par tādu, kas ir sabiedrības interesēs. Publiskas iestādes vai publiskas struktūras rīcībā esošajos dokumentos ietvertos personas datus minētajai iestādei vai struktūrai būtu jāspēj izpaust saskaņā ar Eiropas Savienības vai dalībvalsts tiesību aktiem, kuri attiecas uz publisko iestādi vai publisko struktūru. Ar šādiem tiesību aktiem publiska piekļuve oficiāliem dokumentiem un publiskā sektora informācijas atkalizmantošanai būtu jāsaskaņo ar tiesībām uz personas datu aizsardzību, un tādēļ tiesību aktos var paredzēt nepieciešamo saskaņošanu ar tiesībām uz personas datu aizsardzību, ievērojot Vispārīgo datu aizsardzības regulu. Minētajā atsaucē publiskās iestādes vai publiskās struktūras būtu attiecināmas uz visām iestādēm vai citām struktūrām, uz kurām attiecas dalībvalstu tiesību akti par publisku piekļuvi dokumentiem. Eiropas Parlamenta un Padomes Direktīva 2003/98/EK (2003.gada 17.novembris) par valsts sektora informācijas atkalizmantošanu (turpmāk – Atkalizmantošanas direktīva) nemaina un nekādā veidā neskar fizisku personu aizsardzības līmeni saistībā ar personas datu apstrādi saskaņā ar Eiropas Savienības un dalībvalstu tiesību aktiem, jo tā nemaina pienākumus un tiesības, kādi noteikti ar Vispārīgo datu aizsardzības regulu. Atkalizmantošanas direktīva nebūtu jāpiemēro dokumentiem, kuriem piekļuve ir liegta vai ierobežota ar piekļuves režīmiem, kas tiek pamatoti ar personas datu aizsardzību, un dokumentu daļām, kurām var piekļūt saskaņā ar minētajiem režīmiem un kas satur personas datus, kuru atkalizmantošana tiesību aktos ir noteikta kā nesavienojama ar tiesību aktiem par fizisku personu aizsardzību saistībā ar personas datu apstrādi.  Fizisko personu datu apstrādes likuma 30.panta pirmajā daļā noteikts, ja datus apstrādā arhivēšanas nolūkos sabiedrības interesēs, lai veidotu, uzkrātu, izvērtētu, saglabātu un izmantotu nacionālo dokumentāro mantojumu, Vispārīgās datu aizsardzības regulas 15. un 16.pantā noteiktās tiesības datu subjekts īsteno atbilstoši arhīva jomu regulējošiem normatīvajiem aktiem. Savukārt otrajā daļā noteikts, ja datus apstrādā arhivēšanas nolūkos sabiedrības interesēs, lai veidotu, uzkrātu, izvērtētu, saglabātu un izmantotu nacionālo dokumentāro mantojumu, Vispārīgās datu aizsardzības regulas 18., 19., 20. un 21.pantā noteiktās datu subjekta tiesības netiek piemērotas, ciktāl tās var neļaut vai būtiski traucēt konkrēto nolūku sasniegšanu un atkāpes ir vajadzīgas šo nolūku sasniegšanai.  Ar Fizisko personu datu apstrādes likuma spēkā stāšanos 2018.gada 21.jūnijā spēku zaudēja Fizisko personu datu aizsardzības likums, kas bija spēkā no 2000.gada. Fizisko personu datu apstrādes likums neregulē prasības datu apstrādei attiecībā uz dažādām nozarēm un līdz ar to katras nozares normatīvajos aktos ir jānosaka minētais datu apstrādes regulējums.  Fizisko personu datu aizsardzības likumā atšķirībā no Fizisko personu datu apstrādes likuma, bija noteikts konkrēts regulējums par fizisko personu datu apstrādes prasībām attiecībā uz arhivēšanu. Saskaņā ar Fizisko personu datu aizsardzības likuma 10.panta pirmās daļas 3. un 4.punktu un trešo daļu attiecībā uz datu subjekta interesēm un nacionālā dokumentārā mantojuma veidošanu bija noteikts, ka nav jānodrošina tāds personas datu glabāšanas veids, kas datu subjektu ļauj identificēt attiecīgā laikposmā, kas nepārsniedz paredzētajam datu apstrādes mērķim noteikto laikposmu un nav jānodrošina personas datu pareizība un to savlaicīgu atjaunošana, labošana vai dzēšana, ja personas dati ir nepilnīgi vai neprecīzi saskaņā ar personas datu apstrādes mērķi. Fizisko personu datu aizsardzības likumam zaudējot spēku, vairs nav tiesību normu, kas noteiktu konkrētus izņēmumus datu subjekta tiesībām nacionālā dokumentārā mantojuma veidošanai. Fizisko personu datu aizsardzības likuma 11.panta 8.punkts kā izņēmuma gadījumu, kad atļauts apstrādāt sensitīvos personas datus (saskaņā ar Vispārīgo datu aizsardzības regulu – īpašas kategorijas personas datus), noteica gadījumu, ja tas nepieciešams nacionālā dokumentārā mantojuma veidošanai, un to veic Latvijas Nacionālais arhīvs un akreditēts privātais arhīvs. Saskaņā ar Fizisko personu datu aizsardzības likuma 15., 16.pantu un 17.panta pirmo daļu datu subjektam nebija tiesības pieprasīt un iegūt informāciju par savu datu apstrādi, kā arī prasīt labot un dzēst datus, ja dati tika izmantoti nacionālā dokumentārā mantojuma veidošanai saskaņā ar normatīvajiem aktiem.  Likumprojektā iekļauto normu mērķis ir saskaņot nacionālajos normatīvajos aktos noteiktās prasības par personas datu apstrādi nacionālā dokumentārā mantojuma jomā atbilstoši Vispārīgās datu aizsardzības regulas un Fizisko personu datu apstrādes likuma prasībām.  Likumprojekta 1. un 2.pants, papildinot Arhīvu likuma 12. un precizējot 13.pantu, neietekmē fizisko personu datu apstrādes prasības attiecībā uz datu apstrādi, kas tiek veikta personiskām un mājsaimniecības vajadzībām saskaņā ar Vispārīgās datu aizsardzības regulas preambulas (18) apsvērumu un 2.panta 2.punkta apakšpunktu, kas nosaka, ka Vispārīgā datu aizsardzības regula nav attiecināma uz datu apstrādi, kuru veic tikai personiskiem un mājsaimnieciskiem mērķiem.  Administratīvā procesa ietvaros vispārīgās prasības attiecībā uz informācijas atkalizmantošanu ir noteiktas Informācijas atklātības likumā. Informācijas atklātības likums nacionālā dokumentārā mantojuma pieejamības un izmantošanas nodrošināšanai piemērojams kā vispārīgais regulējums tik tālu, cik speciālajā regulējumā – Arhīvu likumā un Vispārīgā datu aizsardzības regulā nav noteikts citādi. Pamatojoties uz Atkalizmantošanas direktīvas 4.panta 5.punktu, attiecībā uz nacionālā dokumentārā mantojuma izmantošanu nav attiecināmas prasības atkalizmantošanas pieprasījumu apstrādei – par pieprasījuma apstrādes termiņiem, par atteikuma pamatojošo iemeslu paziņošanu un norādi par tiesību aizsardzības līdzekļiem. Informācijas atklātības likuma 10.panta trešajā daļā noteikts, ka vispārpieejamo informāciju sniedz pēc privātpersonas pieprasījuma. Šādu informāciju sniedz jebkuram, kas to vēlas saņemt, ievērojot personu vienlīdzību informācijas iegūšanā. Pieprasītājam nav īpaši jāpamato sava interese par vispārpieejamu informāciju, un to viņam nevar liegt tāpēc, ka šī informācija neattiecas uz pieprasītāju. Informācijas atklātības likuma 10.panta ceturtajā daļā noteikts, ja pieprasītās informācijas kopums ietver arī ierobežotas pieejamības informāciju, iestāde izsniedz tikai to informācijas daļu, kas ir vispārpieejama. To informācijas daļu, kas ietver ierobežotas pieejamības informāciju, izsniedz, ievērojot šajā likumā noteikto īpašo kārtību. Saskaņā ar Informācijas atklātības likuma 5.panta otro daļu par ierobežotas pieejamības informāciju ir uzskatāma arī tāda informācija, kurai šāds statuss noteikts ar likumu un informācija par fiziskās personas privāto dzīvi. Informācijas atklātības likuma 11.panta trešajā un ceturtajā daļā noteiktas prasības informācijas pieprasījumiem, tai skaitā paredzot, ka pieprasījumā jānorāda pieprasītāja vārdu, uzvārdu vai nosaukumu (firmu), adresi, kur nosūtāma informācija, un to paraksta informācijas pieprasītājs. Informācijas pieprasījums formulējams iespējami precīzi. Pieprasot ierobežotas pieejamības informāciju, persona pamato savu pieprasījumu un norāda mērķi, kādam tā tiks izmantota. Ja ierobežotas pieejamības informācija tiek izsniegta, tās saņēmējs uzņemas saistības šo informāciju izmantot tikai tiem mērķiem, kuriem tā pieprasīta.  Spēkā esošais tiesiskais regulējums arhīvu jomā – Arhīvu likums un uz Arhīvu likuma pamata izdotie Ministru kabineta noteikumi nepilnīgi nosaka fizisko personu datu apstrādes prasības attiecībā uz nacionālā dokumentārā mantojuma dokumentos esošajiem datiem un neparedz izņēmumus no vispārīgi noteiktās kārtības datu apstrādei, kādus Vispārīgā datu aizsardzības regula paredz noteikt dalībvalsts normatīvajos aktos attiecībā uz izņēmuma gadījumiem par dokumentu arhivēšanu. Šāds regulējums bija spēkā vairāk kā piecpadsmit gadus – noteikts Fizisko personu datu aizsardzības likumā, kas ar Fizisko personu datu apstrādes likuma spēkā stāšanos zaudēja spēku 2018.gada 5.jūlijā.  Pamatprasības, kas norādāmas dokumentu izmantošanas pieprasījumā ir noteiktas Informācijas atklātības likumā un Administratīvā procesa likumā. Arī Arhīvu likumā ir pamatots un pietiekams regulējums attiecībā uz dokumentiem, kuru pieejamība ir ierobežota, jo tie satur personas sensitīvos (īpašu kategoriju) personu datus un informāciju par personas privāto dzīvi (Arhīvu likuma 12.panta otrā daļa, 13.panta otrās daļas 4.punkts un trešās daļas 4.punkts). Nacionālā dokumentārā mantojuma vispārpieejamie dokumenti satur personu datus, kuru apstrāde var ietekmēt vai skart datu subjekta intereses, tiesības uz datu aizsardzību un tiesības uz privātās dzīves neaizskaramību. Publiskie dokumenti, kas radīti līdz Fizisko personu datu aizsardzības likuma pieņemšanai 2000.gadā, satur dažādus personas datus un informāciju par personas privāto dzīvi, piemēram, informāciju par personas vecumu, dzimšanas datus, personas kodus, veselību, ģimenes stāvokli, privātajām attiecībām, reliģisko pārliecību, vecākiem, bērniem, dzīvesvietu u.c.. Līdz šim dokumenti, kas satur personas datus un ziņas par personas privāto dzīvi, ja tajos nebija īpaši sensitīvi personas dati vai īpaši nozīmīga informācija par privāto dzīvi, ir bijuši brīvi pieejami un izmantojami saskaņā ar Arhīvu likuma 12.panta pirmo daļu – personai pieejamās institūcijas, privāta arhīva vai Latvijas Nacionālā arhīva telpās (turpmāk – arhīva telpas). Tomēr nav tiesiskā regulējuma, kas noteiktu turpmākas datu apstrādes prasības fizisko personu datiem, kurus persona ieguvusi no arhīva vispārpieejamiem dokumentiem izmantošanai ārpus arhīva telpām. Fizikās personas datus, izmantošanai ārpus arhīva telpām, persona no dokumentiem var iegūt dažādos veidos, iepazīstoties ar dokumentiem arhīva telpas (lasītavās), tos norakstot vai fotografējot, saņemot dokumentu atvasinājumus vai izziņas. Lai nodrošinātu Vispārīgās datu aizsardzības regulas prasību izpildi, ar Likumprojekta 1. un 2.pantu papildināts Arhīvu likuma12.pants ar 2.1 un 3.1 daļu un precizēts 13.panta otrās daļas 4.punkts un trešās daļas 4.punkts, līdzsvarojot sabiedrības interesi izmantot nacionālā dokumentārā mantojuma dokumentus atbilstoši fiziskās personas datu aizsardzības prasībām, paredzot atbilstošas garantijas fizisko personu datu apstrādei, nosakot personas pienākumus un atbildību, veicot personas datu apstrādi institūcijas, privāta arhīva vai Latvijas Nacionālā arhīva telpās un turpinot visu personas datu (gan personas datu, gan īpašu kategoriju personas datu) apstrādi ārpus arhīva telpām.  Latvijas Nacionālais arhīvs glabā arhīviski vērtīgos dokumentus, kas radīti sākot ar 1220.gadu līdz pat šim laikam, tai skaitā dokumentus, kas radīti laikā līdz 1991.gadam, kā arī Latvijas Republikas okupācijas (LPSR) laikā radītos dokumentus. Pirms Latvijas Republikas okupācijas laika un okupācijas (LPSR) laikā radītie nacionālā dokumentārā mantojuma dokumenti, kuru pieejamība šobrīd nav ierobežota saskaņā ar Arhīvu likuma 13.pantu, tiek plaši izmantoti un uz to pamata veikti dažādi pētījumi, publikācijas, zinātnisko darbu izstrāde. Minētie dokumenti satur dažādus personas datus un informāciju par personas privāto dzīvi, piemēram, dzimšanas dati, ģimenes stāvoklis, radinieki, politiskā pārliecība, politisko partiju un arodbiedrību piederība, reliģiskā pārliecība ziņas par veselības stāvokli, u.c. Arī Institūcijas glabā dokumentus, kas radīti Latvijas Republikas okupācijas (LPSR) laikā. Nebūtu samērīgi, lietderīgi un atbilstoši sabiedrības interesēm ierobežot līdz šim pieejamo un izmantojamo dokumentu turpmāku izmantošanu, lai īstenotu atsevišķu datu subjektu Vispārīgajā datu aizsardzības regulā noteiktās datu aizsardzības tiesības, jo līdz šim minētie dokumenti ir bijuši pieejami sabiedrībai un sabiedrības intereses izmantot šos dokumentus arī turpmāk ir atbilstošas Vispārīgās datu aizsardzības regulas būtībai, tai skaitā sabiedrības tiesībām iegūt pēc iespējas pilnīgāku informāciju par okupācijas laika notikumiem. Tomēr nebūtu pieļaujams, ka no publiskajiem dokumentiem iegūtie fizisko personu dati tiktu izmantoti bez ierobežojumiem, nenodrošinot atbilstošas garantijas datu subjekta tiesībām uz datu aizsardzību un tiesības uz privātās dzīves neaizskaramību. Tādēļ Likumprojekta 1.pants paredz papildināt Arhīvu likumu ar 12.panta 3.1 daļu, kas nodrošinātu samērīguma ievērošanu attiecībā uz personas datu apstrādi – atļaujot turpmāku personas datu apstrādi vienīgi tādā apmērā, kādā tas vajadzīgs likumīgā pieprasījumā norādīta mērķa sasniegšanai, tādejādi nodrošinot atbilstošas garantijas personas datu apstrādei, aizsargājot personas datus un preventīvi novēršot neatļautu vai nelikumīgu personas datu apstrādi.  Nacionālajā tiesiskajā regulējumā nav noteikts, kādus datus papildus Administratīvā procesa likumā un Informācijas atklātības likuma noteiktajiem datiem personai ir jānorāda nacionālā dokumentārā mantojuma izmantošanā, lai nodrošinātu, ka datus izmanto likumīgam pieprasījumā norādītam mērķim atbilstošā apjomā un nekļūdīgi būtu iespējams identificēt personu, apstrādājot informāciju par valsts nodevas vai maksas pakalpojuma apmaksu, fizisko personu datu apstrādes pārkāpuma gadījumā vai nacionālā dokumentārā mantojuma bojāšanas, zādzības gadījumā, kādos gadījumos un kādā apjomā personas datus atļauts apstrādāt attiecībā uz nacionālā dokumentārā mantojuma vispārpieejamiem dokumentiem, kas ir atbildīgs par datu apstrādi, kādā veidā un kādā apmērā attiecībā uz arhīviski vērtīgajiem dokumentiem, kurus glabā institūcijas, privāti akreditēti arhīvi un Latvijas Nacionālais arhīvs, ir realizējamas datu subjekta piekļuves tiesības saviem datiem. Piemēram, gadījumā, ja persona iegūtu nacionālā dokumentārā mantojuma dokumentos esošos datus un datu apstrādi veiktu neatbilstoši Vispārīgās datu aizsardzības regulas un Fizisko personu datu apstrādes likuma prasībām, nepilnveidojot tiesisko regulējumu var izveidoties situācija, ka nebūs iespējams identificēt iespējamo datu pārzini – personu, kas veikusi neatļautu personas datu apstrādi un būtu atbildīga par datu apstrādes pārkāpumu, jo normatīvo aktu regulējums neparedz personas pienākumu norādīt tādas ziņas kā personas kods, pēc kā nekļūdīgi iespējams identificēt fizisko personu. Personas identifikācija ir vajadzīga arī, lai nacionālā dokumentārā mantojuma izmantošanas kārtības neievērošanas gadījumā būtu iespējams identificēt personu.  Saskaņā ar Fizisko personu datu aizsardzības likuma spēku zaudējušo regulējumu attiecībā uz nacionālo dokumentāro mantojumu nebija nepieciešams identificēt datu subjektu. Nacionālā dokumentārā mantojuma dokumentos nav iespējams pēc dokumentu un lietu nosaukumiem, reģistriem un uzziņu sistēmām (tai skaitā lietu aprakstiem un uzskaites sarakstiem) identificēt datu subjektu, kura dati ir apstrādāti, jo šāda identifikācija nav iespējama arhīviski vērtīgo glabāto dokumentu lielā kopējā apjoma dēļ. Pēc arhīviski vērtīgo dokumentu arhivēšanas, vairs nav pieļaujama nekādu labojumu izdarīšana šajos dokumentos. Tādēļ nav iespējams īstenot datu subjekta tiesības uz datu labošanu un dzēšanu. Nacionālā dokumentārā mantojuma sastāvā iekļauj vienīgi dokumentus ar arhīvisko vērtību un šo dokumentu labošana vai datu dzēšana nav pieļaujama, jo dokumenti ir jāsaglabā nākamajām paaudzēm autentiski tādus, kādi tie ir radīti. Uz datu dzēšanu ir tieši attiecināms tiesiskais regulējums, kas ir iekļauts Vispārīgās datu aizsardzības regulas 17.panta 3.punkta d) apakšpunktā. Līdz ar to ar Likumprojekta 3.pantu ir papildināts Arhīvu likums ar regulējumu par personas datu labošanu. Dokumentu arhīvisko vērtību nosaka atbilstoši Arhīvu likuma 8.panta pirmajā daļā noteiktajiem kritērijiem, izvērtējot vai dokuments ir iekļaujams nacionālā dokumentārā mantojuma sastāvā. Līdz ar to nacionālā dokumentārā mantojuma sastāvā ir un tiek iekļauti tādi dokumenti, kuriem ir izvērtēta dokumenta arhīviskā vērtība un izvērtēšanas rezultātā secināts, ka dokuments ir arhīviski vērtīgs un tādēļ iekļaujams nacionālajā dokumentārajā mantojumā. Tādēļ Likumprojekta 3.pants nosaka regulējumu attiecībā uz datu subjekta tiesību ierobežojumiem saņemt informāciju par savu personas datu apstrādi, kā arī nosaka, ka nacionālā dokumentārā mantojuma dokumentos datu subjektam nav tiesību prasīt labot datus.  Lai nodrošinātu datu subjekta tiesībām atbilstošu personas datu apstrādi un garantijas likumīgai datu apstrādei Likumprojekta 1.pants paredz papildināt Arhīvu likuma 12.pantu ar 2.1daļu, kas nosaka personas pienākumu dokumentu izmantošanas pieprasījumā norādīt pieprasījuma tēmu, pieprasījuma pamatojumu un dokumentu izmantošanas mērķi, kā arī personas datus, kas nepieciešami personas nekļūdīgai identifikācijai un operatīvai saziņai ar personu. Ar Likumprojekta 1.pantu papildinātā Arhīvu likuma 12.panta 3.1 daļa nosaka personas tiesības un pienākumus veikt fizisko personu datu apstrādi vienīgi tādā apmērā, kādā tas vajadzīgs likumīga personas pieprasījumā norādītā mērķa sasniegšanai, atbilstoši norādītajai pieprasījuma tēmai un pamatojumam. Kā arī nostiprina Vispārīgās datu regulas principu, ka persona kļūst par personas datu pārzini un ir atbildīga par veikto personas datu apstrādi un tās likumību attiecībā uz nacionālā dokumentārā mantojuma dokumentiem.  Likumprojekta 1.pants papildina Arhīvu likumu ar 12.panta 2.1 daļu, kas nosaka, kādi personas dati un informācija ir norādāma nacionālā dokumentārā mantojuma dokumentu izmantošanas, dokumentu atvasinājumu un izziņu pieprasījumos papildus citām Administratīvā procesa likumā un Informācijas atklātības likumā noteiktajām ziņām. Likumprojekta 1.pantā papildinot Arhīvu likumu ar 12.panta 2.1 daļu noteikti šādi fiziskās personas dati, kas norādāmi nacionālā dokumentārā mantojuma dokumentu izmatošanas, dokumentu atvasinājumu un izziņu pieprasījumos – personas kods (vai ārzemnieka identifikācijas numurs un valsts, kas izdevusi identifikācijas dokumentu), informācija par saziņas līdzekļiem (tālruņa numurs, e-pasta adrese), pieprasījuma tēma un pamatojums, kā arī dokumentu izmantošanas mērķis. Personas koda (vai ārzemnieka identifikācijas numura), pieprasījuma tēmas, pamatojuma un dokumentu izmantošanas mērķa norādīšana ir pamatota ar atbildošu garantiju noteikšanu fizisko personu datu aizsardzības prasību nodrošināšanai, jo kā norādīts iepriekš, tad arhīva dokumenti, kuru pieejamība nav ierobežota saskaņā ar Arhīvu likuma 13.pantu, ir brīvi pieejami un izmantojami arhīva telpās. Tomēr vairumā gadījumu minētie dokumenti satur fizisko personu datus un citu informāciju par personas privāto dzīvi. Tādēļ personas tiesības, kas izmanto dokumentus, ir ierobežojamas ar samērīgiem līdzekļiem, atļaujot veikt fizisko personu datu apstrādi vienīgi tādā apjomā, kas ir likumīgs un atbilstošs pašas personas pieprasījumā norādītajai pieprasījuma tēmai, pieprasījuma pamatojumam un dokumentu izmantošanas mērķim. Tādejādi tiek nodrošinātas Vispārīgās datu aizsardzības regulas prasībām atbilstošas garantijas datu subjekta datu apstrādei, nacionālā dokumentārā mantojuma preventīvai aizsardzībai pret bojāšanu, iznīcināšanu un zādzībām, kā arī iespējai identificēt datu pārzini fizisko personu datu apstrādes prasību pārkāpuma gadījumos. Likumprojekta 1.pants papildinot Arhīvu likumu ar 12.panta 2.1 daļu nodrošinās personas nekļūdīgu identifikāciju, nosakot pienākumu norādīt pieprasījuma tēmu, pieprasījuma pamatojumu un dokumentu izmantošanas mērķi, lai varētu izvērtēt personai pieejamo fizisko personu datu apjomu ierobežotas pieejamības dokumentu gadījumos un personai noteiktu pienākumu iegūtos personas datus apstrādāt samērīgi atbilstoši pieprasījumā norādītajai tēmai, mērķim un pamatojumam. Līdz ar to tiks nodrošināta Vispārīgās datu aizsardzības regulai atbilstoša personas datu apstrāde, ievērojot samērīgumu starp sabiedrības interesēm pēc iespējas plašāk un pilnīgāk izmantot arhīva dokumentus un personas tiesībām uz datu aizsardzību. Operatīvai saziņai ar pieprasītāju, lai precizētu ziņas, kas vajadzīgas pieprasījumu izpildes nodrošināšanai, pieprasījumā jānorāda informācija par saziņas līdzekļiem.  Vispārīgā datu aizsardzības regula nosaka stingrākas prasības datu apstrādei. Tādēļ, lai nodrošinātu sabiedrības interešu ievērošanu – neierobežojot tās piekļuves tiesības līdz šim brīvi pieejamiem nacionālā dokumentārā mantojuma dokumentiem, un noteiktu konkrētas garantijas datu subjektu personas datu apstrādes un aizsardzības nodrošināšanai, Likumprojekta 1.pants (papildinot Arhīvu likuma 12.pantu ar 3.1 daļu) nosaka kārtību, kādā izmantojami vispārpieejamos nacionālā dokumentārā mantojuma dokumentos esošie personas dati un prasības, kas jāievēro personām, kas veic personu datu apstrādi nacionālā dokumentārā mantojuma dokumentos. Likumprojekta 1.panta regulējums, papildinot Arhīvu likumu ar 12.panta 2.1 un 3.1 daļu, nodrošina, ka personas datu apstrādē tiek ieviestas atbilstošas garantijas datu subjekta tiesībām uz datu aizsardzību, tiek ievērotas datu subjektu tiesības uz datu un privātās dzīves neaizskaramību, kā izņēmuma gadījumu paredzot datu apstrādi attiecībā uz Latvijas Republikas okupācijas (LPSR) laikā radītajos dokumentos esošajiem personas datiem. Šāds izņēmums pamatots ar to, ka gandrīz jebkurš Latvijas Republikas okupācijas (LPSR) periodā radītais dokuments satur fizisko personu datus, tai skaitā īpašu kategoriju personas datus (datus, kas atklāj etnisko piederību, politiskos uzskatus, reliģisko vai filozofisko pārliecību, dalību arodbiedrībās, veselības datus, datus par dzimumdzīvi vai seksuālo orientāciju). Latvijas Republikas okupācijas (LPSR) laikā radīto dokumentu kontekstu un saturisko būtību nebūtu iespējams saprast bez iepriekš norādītajiem personas datiem, kas ir iekļauti daudzos tā laika dokumentos. Šo dokumentu izmantošana citā veidā nav iespējama, līdz ar to nav citu tiesisku alternatīvu kā nodrošināt vispārpieejamu publisko dokumentu pieejamību sabiedrībai. Likumprojektā noteikts, ka personai, izmantojot arī Latvijas Republikas okupācijas (LPSR) laikā radītos dokumentus, ir pienākums ievērot Latvijas Republikas Satversmes 96.pantā noteiktās personas tiesības uz privātās dzīves, mājokļa un korespondences neaizskaramību, kā arī ir aizliegts apstrādāt veselības datus, datus par dzimumdzīvi vai seksuālo orientāciju. Latvijas Republikas (LPSR) laikā radītajos dokumentos personu datu apstrāde ir atļauta, ievērojot spēkā esošo normatīvo aktu regulējumu personas datu aizsardzībā un apstrādē, ierobežojot personas tiesības izmantot personas datus atbilstoši pašas personas pieprasījumā norādītajam dokumentu izmantošanas mērķim, pieprasījuma tēmai un pamatojumam. Šāda kārtība būtu atbilstoša Vispārīgās datu aizsardzības regulas preambulas apsvērumos norādītajam, ja datus apstrādā arhivēšanas nolūkos Vispārīgā datu aizsardzības regula jāpiemēro minēto datu apstrādei, paturot prātā, ka Vispārīgā datu aizsardzības regula nebūtu jāpiemēro attiecībā uz mirušu personu personas datiem. Publiskām iestādēm vai publiskām un privātām struktūrām, kas glabā sabiedriskas nozīmes informāciju, vajadzētu būt dienestiem, kuriem saskaņā ar Eiropas Savienības vai dalībvalstu tiesību aktiem ir juridisks pienākums iegūt, saglabāt, novērtēt, kārtot, aprakstīt, paziņot, popularizēt, izplatīt ierakstus, kuriem ir pastāvīga vispārēja sabiedriska nozīme, un sniegt piekļuvi tiem. Dalībvalstīm turklāt vajadzētu būt pilnvarotām paredzēt turpmāku personas datu apstrādi arhivēšanas nolūkos, piemēram, nolūkā sniegt konkrētu informāciju saistībā ar politisko izturēšanos bijušo totalitāro valsts režīmu laikā, genocīdu, noziegumiem pret cilvēci, jo īpaši holokaustu, vai kara noziegumiem.  Likumprojekta 1.pants, papildinot Arhīvu likuma 12.pantu ar 3.1 daļu, attiecībā uz dokumentiem, kas radīti pēc faktiskās Latvijas Republikas neatkarības atjaunošanas 1991.gada 4.maijā, tajos iekļauto personas datu apstrādi nosaka, ka datu apstrāde atļauta tādā apmērā, kādā tā nepieciešama likumīgai pieprasījuma tēmai, pamatojumam un mērķa sasniegšanai, ievērojot spēkā esošo normatīvo aktu prasības, tai skaitā neapstrādājot Vispārīgās datu aizsardzības regulas 9.panta 1.punktā noteiktos īpašu kategoriju personas datus, personu datu apstrādi veicot vienīgi tāda pieprasījuma pamatojumam un tēmai atbilstošā apjomā, kādā tas ir nepieciešams likumīga pieprasījumā norādītā mērķa sasniegšanai. Ar šādu regulējumu tiek saglabāts samērīgums starp sabiedrības interesēm pēc iespējas plašāk un pilnīgāk izmantot arhīva dokumentus ar personas tiesībām uz personas datu aizsardzību. Lai līdzsvarotu datu subjektu tiesības uz datu aizsardzību un sabiedrības intereses turpināt izmantot līdz šim pieejamos dokumentus brīvi pieejamās arhīva telpās, Likumprojekta 1.pantā iekļautās normas, papildinot Arhīvu likuma 12.pantu ar 3.1 daļu, nosaka, ka vispārpieejamie dokumenti, kas satur fizisko personu datus, ir izmantojumi arhīva telpās, ievērojot fizisko personu datu apstrādes prasības, kā arī nosaka kārtību, kādā personai ir tiesības ārpus arhīva telpām veikt turpmāku personas datu apstrādi, ja dokumentu izmantošanas laikā arhīva telpās tiek iegūti personas dati, vai personas dati ir iekļauti personai izsniegtajā dokumentu atvasinājumā (kopijā, norakstā, izrakstā) vai izziņā.  Likumprojekta 2.pants, grozot Arhīvu likuma 13.panta otrās daļas 4.punktu un trešās daļas 4.punktu, atbilstoši Vispārīgai datu aizsardzības regulai palielina sabiedrībai pieejamību nacionālajam dokumentārajam mantojumam, nodrošinot atbilstošas garantijas personas datu apstrādei saskaņā ar Likumprojekta 1.pantu iekļauto Arhīvu likuma 12.panta 2.1 un 3.1 daļu un paredz palielināt piekļuvi to dokumentu daļai, kas līdz šim nebija pieejami sabiedrībai. Saskaņā ar Arhīvu likuma 13.panta otrās daļas 4.punktu dokumenti, kas satur fizisko personu datus, kļūst vispārpieejami 30 gadus pēc personas, uz kuru dokuments attiecas, nāves.  Attiecībā par mirušo personu datu apstrādi, ko neregulē Vispārīgā datu aizsardzības regula, paredzot dalībvalstīm tiesības noteikt katrai savus nosacījumus par mirušo personu datu apstrādi, Likumprojekta 2.pants, grozot Arhīvu likuma 13.panta otrās daļas 4.punktu un trešās daļas 4.punktu, izslēdz līdz šim spēkā esošo ierobežojumu, kas noteica stingrāku ierobežojumu mirušo personu datu apstrādei – ierobežojot dokumentu pieejamību uz 30 gadiem pēc personas nāves, uz kuru dokuments attiecas, ja ir zināms personas miršanas datums. Tādejādi palielināsies nacionālā dokumentārā mantojuma pieejamība, jo, ja ir zināms personas miršanas datums, dokumenti būtu pieejami un izmantojumi sabiedrībai uzreiz pēc personas nāves. Tas ļautu sabiedrībai iepazīties un veikt izpēti arī daļā no mūsdienās radītajiem dokumentiem, tajos gadījumos, kad šie dokumenti nesatur arī citu datu subjektu datus.  Likumprojekta 3.pants paredz papildināt Arhīvu likuma 15.panta trešo daļu ar 6. un 7.punktu, nosakot līdzvērtīgus nosacījumus datu subjekta tiesībām attiecībā uz piekļuves ierobežojumiem saviem datiem, kā arī tiesībām arhivēšanas nolūkos sabiedrības interesēs apstrādāt īpašu kategoriju personas datus tajos dokumentos, kas ir nacionālā dokumentārā mantojuma dokumenti saskaņā ar Arhīvu likumu, kā tas bija noteikts Fizisko personu datu aizsardzības likumā. Šobrīd Fizisko personu datu apstrādes likuma 30.panta pirmajā daļā noteikts, ja datus apstrādā arhivēšanas nolūkos sabiedrības interesēs, lai veidotu, uzkrātu, izvērtētu, saglabātu un izmantotu nacionālo dokumentāro mantojumu, Vispārīgās datu aizsardzības regulas 15. un 16.pantā noteiktās tiesības datu subjekts īsteno atbilstoši arhīva jomu regulējošiem normatīvajiem aktiem. Savukārt otrajā daļā noteikts, ja datus apstrādā arhivēšanas nolūkos sabiedrības interesēs, lai veidotu, uzkrātu, izvērtētu, saglabātu un izmantotu nacionālo dokumentāro mantojumu, Vispārīgās datu aizsardzības regulas 18., 19., 20. un 21.pantā noteiktās datu subjekta tiesības nav īstenojamas, ciktāl tās var neļaut vai būtiski traucēt konkrēto nolūku sasniegšanu un atkāpes ir vajadzīgas šo nolūku sasniegšanai.  Saskaņā ar Arhīvu likuma 14.panta pirmo daļu nacionālais dokumentārais mantojums ir Latvijas Nacionālajā arhīvā uzkrātie dokumenti ar arhīvisko vērtību, institūciju uzkrātie pastāvīgi glabājamie dokumenti ar arhīvisko vērtību, privātie dokumenti ar arhīvisko vērtību, ievērojot Arhīvu likuma 14.panta otrajā daļā noteikto un no ārvalstīm iegūtie dokumenti ar arhīvisko vērtību vai apliecinātas to kopijas. Dokumentu glabāšanas termiņi ir noteikti likumos, Ministru kabineta noteikumos, savukārt tiem dokumentiem, kam glabāšanas termiņi nav noteikti ārējos normatīvajos aktos, glabāšanas termiņus normatīvajos aktos noteiktajā kārtībā nosaka pats dokumenta radītājs vai glabātājs, noteiktajos gadījumos, saskaņojot dokumentu glabāšanas termiņus ar Latvijas Nacionālo arhīvu. Piemēram, institūciju pienākums noteikt dokumentu glabāšanas termiņus ir noteikts Arhīvu likuma 4.panta otrās daļas 1.punktā un trešajā daļā, kur noteikts, ka institūcijai ir pienākums veikt institūcijas arhīva pārvaldību, nodrošinot dokumentu izvērtēšanu atbilstoši institūcijas funkcijām, lai noteiktu pastāvīgi un uz laiku glabājamos dokumentus, to glabāšanas termiņu un veikt dokumentu glabāšanas termiņu saskaņošanu ar Latvijas Nacionālo arhīvu Vispārīgā datu aizsardzības regula satur deleģējumu dalībvalstīm veidot normatīvo regulējumu attiecīgajā jomā arī nacionālajā līmenī un satur noteiktus uzdevumus dalībvalstīm sevišķus noteikumus noteikt nacionālajos normatīvajos aktos, tai skaitā attiecībā uz arhivēšanu sabiedrības interesēs. Vispārīgās datu aizsardzības regulas IX nodaļa paredz dalībvalstīm tiesības paredzēt specifiskus noteikumus un izņēmumus, attiecībā uz apstrādi žurnālistikas vajadzībām un akadēmiskās, mākslinieciskās vai literārās izpausmes vajadzībām, valsts identifikācijas numura apstrādi, apstrādi saistībā ar nodarbinātību, apstrādi, kas saistīta ar tādu informāciju, kurai ir noteikts valsts noslēpuma statuss un citi konfidencialitātes ierobežojumi, kā arī apstrādi arhivēšanas nolūkos sabiedrības interesēs, zinātniskās vai vēstures pētniecības nolūkos, vai statistikas nolūkos. Paredzot speciālus noteikumus vai izņēmumus, dalībvalstīm tomēr ir jānodrošina atbilstošas garantijas datu subjekta tiesībām un brīvībām. Saskaņā ar Vispārīgās datu aizsardzības regulas preambulas (154) apsvērumu Vispārīgās datu aizsardzības regula atļauj ņemt vērā principu par publisku piekļuvi oficiāliem dokumentiem, piemērojot šo regulu. Publisku piekļuvi oficiāliem dokumentiem var uzskatīt par tādu, kas ir sabiedrības interesēs. Publiskas iestādes vai publiskas struktūras rīcībā esošajos dokumentos ietvertos personas datus minētajai iestādei vai struktūrai būtu jāspēj izpaust saskaņā ar Eiropas Savienības vai dalībvalsts tiesību aktiem, kuri attiecas uz publisko iestādi vai publisko struktūru. Ar šādiem tiesību aktiem publiska piekļuve oficiāliem dokumentiem un publiskā sektora informācijas atkalizmantošanai būtu jāsaskaņo ar tiesībām uz personas datu aizsardzību, un tādēļ tiesību aktos var paredzēt nepieciešamo saskaņošanu ar tiesībām uz personas datu aizsardzību, ievērojot Vispārīgo datu aizsardzības regulu. Ar Likumprojekta 3.pantu, papildinot Arhīvu likuma 15.panta trešo daļu ar 6.punktu, tiek noteikts izņēmums no Vispārīgās datu aizsardzības regulas 9.panta 1.punktā noteiktā aizlieguma apstrādāt īpašu kategoriju personas datus, nosakot, ka nacionālā dokumentārā mantojumā iekļautajos dokumentos atļauts apstrādāt īpašu kategoriju personas datus tādā apmērā, kādā personas datu apstrāde vajadzīga nacionālā dokumentārā mantojuma veidošanai, saglabāšanai un pieejamības nodrošināšanai. Šāds ierobežojums ir atbilstošs Fizisko personu datu apstrādes likuma 30.panta pirmajā daļā noteiktajām prasībām un pamatots uz Vispārīgās datu aizsardzības regulas 9.panta 2.punkta j) apakšpunktu, kas nosaka, ka Vispārīgās datu aizsardzības regulas 9.panta 1.punktu nepiemēro, ja apstrāde ir vajadzīga arhivēšanas nolūkos sabiedrības interesēs, zinātniskās un vēsturiskās pētniecības nolūkos, vai statistikas nolūkos saskaņā ar 89.panta 1.punktu. Iekļaujot Arhīvu likuma 15.panta trešajā daļā 7.punktu, tiek noteikts, ka uz nacionālo dokumentāro mantojumu tiek ierobežotas Vispārīgās datu aizsardzības regulas 15. – 16.pantā noteiktās datu subjekta tiesības, kas nosaka datu subjekta piekļuves tiesības saviem datiem un tiesības prasīt datu labošanu. Likumprojektā jēdziens datu subjekta piekļuves tiesības ir lietots atbilstoši Datu regulas 15.panta nosaukumam „Datu subjekta piekļuves tiesības” un panta tvērumam. Datu subjekta piekļuves tiesības saviem datiem ir īstenojamas Arhīvu likumā noteiktajā kārtībā – izmantojot dokumentus arhīva telpās, pieprasot un saņemot dokumentu atvasinājumus un izziņas Arhīvu likumā noteiktajā kārtībā. Saskaņā ar Vispārīgās datu aizsardzības regulas preambulas (50), (52), (53), (62), (65), (73) (154), (156) un (158) apsvērumu un Vispārīgās datu aizsardzības regulas 5.panta 1.punkta e) apakšpunktu, 9.panta 2.punkta g) un j) apakšpunktu, 11.pantu, 14.panta 5.punkta b) apakšpunktu, 15.pantu, 17.panta 3.punkta d) apakšpunktu un 89.panta 1.punktu dalībvalstīm paredzētas tiesības noteikt īpašus nosacījumus attiecībā uz ģenētisko, biometrisko vai veselības datu apstrādi, un uz datu apstrādi arhivēšanas nolūkos sabiedrības interesēs, paredzot atbilstošas garantijas personu datu aizsardzībai un pēc iespējas minimizējot datus, kā arī iespēju noteikt izņēmumus attiecībā uz arhīviski vērtīgajos dokumentos esošo personas datu apstrādi un personas piekļuves tiesībām saviem datiem, ja dati apstrādāti arhivēšanas nolūkos sabiedrības interesēs. Atbilstošas garantijas personu datu aizsardzībai tiek nodrošinātas ar Likumprojekta 1.panta regulējumu, kā arī ar pašreiz spēkā esošajām Arhīvu likuma 12. un 13.panta normām, kas nosaka vispārpieejamu un ierobežotas pieejamības arhīvu dokumentu izmantošanas noteikumus, paredzot atbilstošas garantijas fizisko personu datu aizsardzībai, apstrādājot fizisko personu datus un īpašu kategoriju fizisko personu datus. Minēto normu iekļaušana Arhīvu likumā nodrošinās līdzvērtīgu datu subjekta tiesību ievērošanu, kā tas bija noteikts Fizisko personu datu aizsardzības likumā, kas zaudēja spēku līdz ar Fizisko personu datu apstrādes likuma spēkā stāšanos. Nacionālā dokumentārā mantojuma dokumenti netiek sistematizēti, sakārtoti un aprakstīti, par pamatu ņemot personas datus (vārdu uzvārdu). Arhīva lietās dokumenti pārsvarā ir sistematizēti atbilstoši dokumentu veidam, dokumentu datējumam un glabāšanas termiņam. Līdz ar to nav iespējama datu subjekta identificēšana katrā arhīva lietā vai dokumentā, tas prasītu nesamērīgus resursus. Latvijas Nacionālajā arhīvā glabājas 22 miljoni glabājamo vienību. Glabājamās vienības pārsvarā ir papīra formāta lietas, tai skaitā arī tādas lietas, kas var saturēt līdz par 300 lapām vienā lietā (izņēmuma gadījumos vēl vairāk). Tādēļ ir neiespējami datu subjektam sniegt informāciju par datu subjekta personas datu apstrādi nacionālā dokumentārā mantojuma dokumentos, kā arī nav pieļaujama personas datu labošana nacionālā dokumentārā mantojuma dokumentos, kas ir nepieciešams, lai nodrošinātu minēto dokumentu autentiskumu – to saglabāšanu nākamajām paaudzēm to oriģinālajā izskatā. Nacionālā dokumentārā mantojuma dokumenti satur vienīgi vēsturisku informāciju (tai skaitā personas datus) par konkrētu pagājušu laika posmu un notikumiem, jo tie ir vienīgi tādi dokumenti, kuru dzīves cikls (dokumenta pārvaldības periods) ir noslēdzies un nacionālā dokumentārā mantojuma dokumenti ir saglabājami autentiski – oriģinālajā izskatā un tajos nav pieļaujams izdarīt nekādus labojumus, precizējumus un papildinājumus pēc tam, kad noslēdzies dokumenta pārvaldības periods, līdz ar to nacionālā dokumentārā mantojuma dokumentos nav iespējams īstenot datu subjekta tiesības prasīt labot savus personas datus nacionālā dokumentārā mantojuma dokumentos. Šādam ierobežojumam ir leģitīms mērķis – nacionālā dokumentārā mantojuma dokumentu (pārsvarā tie ir mūžīgi glabājamie dokumenti) saglabāšana ar to oriģinālo saturu un oriģinālajā izskatā. Latvijas Nacionālais arhīvs valsts glabāšanā pieņem visu institūciju radītos nacionālā dokumentārā mantojuma dokumentus un Latvijas Nacionālā arhīva kompetencē neietilpst citu institūciju kompetencē esošu jautājumu izlemšana, kas būtu vērtējami tādos gadījumos, kad datu subjekts lūgtu labot savus personas datus. Nacionālā dokumentārā mantojuma saglabāšana nākamām paaudzēm ir sabiedrības interesēs, lai sabiedrība, ievērojot Arhīvu likumā noteikto dokumentu pieejamības un izmantošanas noteikumus (Arhīvu likuma 12. un 13.pants) varētu izmantot nacionālā dokumentārā mantojuma dokumentus likumīgām vajadzībām, piemēram savu tiesību aizsardzībai vai īstenošanai, zinātniskiem, vēsturiskiem pētījumiem. Datu subjekta tiesību un fiziskās personas datu aizsardzību nacionālā dokumentārā mantojuma dokumentos nodrošina Arhīvu likuma 12. un 13.panta noteikumi, kas nosaka dokumentu izmantotāja pienākumus fizisko personu datu apstrādē un uzliek personai pienākumu izmantot iegūtos personas datus likumīgam pašas personas norādītajam mērķiem. Datu subjekta tiesību un fiziskās personas datu aizsardzību nacionālā dokumentārā mantojuma dokumentos nodrošina arī Arhīvu likuma normas (pamatprasības - 4. un 15.pants), kā arī uz likuma pamata izdoto Ministru kabineta noteikumu normas, kas nosaka noteikumus par nacionālā dokumentārā mantojuma saglabāšanu, pieejamības un izmantošanas nodrošināšanu, dokumentu un arhīvu pārvaldības kārtību un noteikumus privātpersonām, institūcijām, privātiem akreditētiem arhīviem un Latvijas Nacionālajam arhīvam. Ņemot vērā nacionālā dokumentārā mantojuma dokumentu apjomu un to glabāšanas mērķi – saglabāt informāciju tādu, kāda tā ir radīta attiecīgajā laika posmā, secināts, ka tas ir samērīgs ar ierobežojuma mērķi, kā arī nav citu tiesisku alternatīvu kā nodrošināt pilnīga un autentiska nacionālā dokumentārā mantojuma saglabāšanu nākamajām paaudzēm. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija, Latvijas Nacionālais arhīvs. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jebkura fiziskā persona, kuras personas dati tiek apstrādāti, fiziskās un juridiskās personas, kuras vēlas izmantot nacionālā dokumentārā mantojuma dokumentus, kas satur personas datus, kā arī fiziskās un juridiskās personas, valsts un pašvaldību institūcijas, kas rada vai glabā nacionālā dokumentārā mantojuma dokumentus un tādejādi veic personas datu apstrādi (datu iegūšana, glabāšana, izmantošana, nodošana u.c. darbības). Ar Likumprojektu tiks nodrošināts fizisko personu datu apstrādes tiesiskums attiecībā uz nacionālā dokumentārā mantojuma pieejamību un izmantošanu. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām Likumprojekta tiesiskais regulējums kopumā nemaina tiesības un pienākumus, kā arī veicamās darbības, salīdzinot ar šobrīd spēkā esošo tiesisko regulējumu. |
| 3. | Administratīvo izmaksu monetārs novērtējums | Jaunas administratīvās izmaksas neveidojas un Likumprojekts tiešā veidā neietekmē administratīvās izmaksas privātpersonām. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | Eiropas Parlamenta un Padomes 2016.gada 27.aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula). Vispārīgās datu aizsardzības regulas piemērošana tiek uzsākta 2018.gada 25.maijā. Ņemot vērā, ka Vispārīgā datu aizsardzības regula satur deleģējumu dalībvalstīm veidot normatīvo regulējumu attiecīgajā jomā arī nacionālajā līmenī un satur noteiktus uzdevumus dalībvalstīm sevišķus noteikumus noteikt nacionālajos normatīvajos aktos, pirms Vispārīgās datu aizsardzības regulas piemērošanas uzsākšanas ir nepieciešams izstrādāt nacionālo regulējumu, tādējādi izpildot Vispārīgās datu aizsardzības regulas prasības. | | |
| 2. | Citas starptautiskās saistības | | Likumprojekts atbilst Eiropas Cilvēka tiesību un pamatbrīvību aizsardzības konvencijas 8. un 10.pantam. | | |
| 3. | Cita informācija | | Nav | | |
| **1. tabula Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | Eiropas Parlamenta un Padomes 2016.gada 27.aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula). | | | |
| A | | B | | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 5.panta 1.punkta e) apakšpunkts | | 1. un 2.pants | | Pārņemts pilnībā | Stingrākas prasības nav paredzētas |
| 9.panta 2.punkta g) un j) apakšpunkts | | 1., 2. un 3.pants | | Pārņemts pilnībā | Stingrākas prasības nav paredzētas |
| 11.pants | | 3.pants | | Pārņemts pilnībā | Stingrākas prasības nav paredzētas |
| 14.panta 5.punkta b) apakšpunkts | | 1., 2. un 3.pants | | Pārņemts pilnībā | Stingrākas prasības nav paredzētas |
| 15.pants | | 3.pants | | Pārņemts pilnībā | Stingrākas prasības nav paredzētas |
| 17.panta 3.punkta d) apakšpunkts | | 3.pants | | Pārņemts pilnībā | Stingrākas prasības nav paredzētas |
| 89. panta 1. punkts | | 1., 2. un 3.pants | | Pārņemts pilnībā | Stingrākas prasības nav paredzētas |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Ņemot vērā, ka Vispārīgā datu aizsardzības regula ir tieši piemērojama, tajā nav paredzētas izvēles iespēja attiecībā uz ieviešanu.  Saskaņā ar Vispārīgās datu aizsardzības regulas preambulas (50), (52), (53), (62), (65), (73) (154), (156) un (158) apsvērumu un Vispārīgās datu aizsardzības regulas 5.panta 1.punkta e) apakšpunktu, 9.panta 2.punkta g) un j) apakšpunktu, 11.pantu, 14.panta 5.punkta b) apakšpunktu, 15.pantu, 17.panta 3.punkta d) apakšpunktu un 89.panta 1.punktu dalībvalstīm paredzētas tiesības noteikt īpašus nosacījumus attiecībā uz ģenētisko, biometrisko vai veselības datu apstrādi, un uz datu apstrādi arhivēšanas nolūkos sabiedrības interesēs, paredzot atbilstošas garantijas personu datu aizsardzībai un pēc iespējas minimizējot datus, kā arī iespēju noteikt izņēmumus attiecībā uz arhīviski vērtīgajos dokumentos esošo personas datu apstrādi un personas piekļuves tiesībām saviem datiem, ja dati apstrādāti arhivēšanas nolūkos sabiedrības interesēs.  Laikā, kad bija spēkā Fizisko personu datu aizsardzības likums (no 2000.gada 20.aprīļa līdz 2018.gada 5.jūlijam) prasības datu apstrādei arhivēšanas nolūkos bija noteiktas šajā likumā. Vispārīgā datu aizsardzības regula stājās spēkā 2018.gada 25.maijā un tajā papildus iepriekš spēkā esošajam regulējumam ir noteiktas stingrākas datu apstrādes un aizsardzības prasības, nosakot, ka datu apstrādē arhivēšanas nolūkos sabiedrības interesēs ir paredzamas atbilstošas garantijas personu datu aizsardzībai, ja dalībvalsts tiesību aktos ir vai tiek noteiktas atkāpes no vispārīgajām Vispārīgās datu aizsardzības regulas prasībām par datu apstrādi, īpašu kategoriju datu apstrādi un datu subjekta piekļuves tiesībām. Nacionālais dokumentārais mantojums ir arhīviski vērtīgie dokumenti, ko rada institūcijas un glabā institūcijas, privāti akreditēti arhīvi un Latvijas Nacionālais arhīvs. Fizisko personu datu apstrādes likums stājās spēkā 2018.gada 5.jūlijā, un atšķirībā no Fizisko personu datu aizsardzības likuma, nenosaka izņēmumus un prasības attiecībā uz datu apstrādi, īpašu kategoriju datu apstrādi un datu subjekta piekļuves tiesībām, tādēļ šāds regulējums ir jāiekļauj Arhīvu likumā.  Likumprojekts paredz līdzvērtīgus ierobežojumus datu subjekta piekļuves tiesībām un prasības datu apstrādei, kā tas bija noteikts astoņpadsmit gadus saskaņā ar Fizisko personu datu aizsardzības likumu. Citādākus un mazāk ierobežojošus nosacījumus nebūtu lietderīgi, samērīgi un saprātīgi noteikt, jo nacionālā dokumentārā mantojuma dokumentos pēc reģistriem, lietu nosaukumiem vai citas pārskatāmas informācijas nav iespējams identificēt datu subjektu un personas, kuru datu apstrāde ir veikta, kā arī tas nav iespējams lielā dokumentu apjoma dēļ. Tāpat nacionālā dokumentārā mantojuma dokumentos nav pieļaujama datu labošana vai dzēšana – tas būtu pretrunā tam, ka dokumenti ir jāsaglabā autentiski ar oriģinālo dokumentu saturu. Latvijas Republikas okupācijas (LPSR) laikā radītie dokumenti satur gan personas datus, gan īpašu kategoriju personas datus un informāciju par personas privāto dzīvi. Arī līdz šim vispārpieejamie dokumenti, kas radīti Latvijas Republikas neatkarības laikā bieži vien satur personas datus un informāciju par personas privāto dzīvi, atsevišķos gadījumos arī īpašu kategoriju personas datus.  Tomēr minētie dokumenti līdz šim ir bijuši brīvi pieejami un nebūtu atbilstoši sabiedrības interesēm ierobežot šo dokumentu turpmāku pieejamību, lai nodrošinātu atsevišķu indivīdu personas datu aizsardzību. Tādēļ Likumprojektā ir noteiktas atbilstošas garantijas personas datu apstrādei un aizsardzībai, paredzot, ka personai ir tiesības iegūt datus vienīgi tādā apmērā, kādā tas ir atbilstoši pieprasījuma tēmai un pamatojumam un ir nepieciešams likumīgam pieprasījumā norādītajam mērķim un paredz iegūt no pieprasījuma iesniedzējiem papildus informāciju (personas kodu, saziņas līdzekļiem un pieprasījuma tēmu un pamatojumu, dokumentu izmantošanas mērķi), kas ļauj veikt personas datu apstrādi atbilstoši pieprasījuma mērķim atbilstošā apjomā un ļauj nekļūdīgi identificēt personu, ja tas ir nepieciešams, lai identificētu datu pārzini, kas ir veicis personas datu apstrādi, identificētu informāciju par valsts nodevas un maksas pakalpojumu apmaksu, preventīvi novērstu nacionālā dokumentārā mantojuma bojāšanu un zudumus. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Likumprojekts šo jomu neskar. | | | |
| Cita informācija | | Nav | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” (turpmāk – MK noteikumi Nr.970) 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par Likumprojektu tā izstrādes stadijā. Sabiedrības pārstāvji ir informēti par iespēju līdzdarboties MK noteikumos Nr.970 noteiktajā kārtībā, publicējot paziņojumu par līdzdalības procesu Latvijas Nacionālā arhīva tīmekļvietnē [www.arhivi.gov.lv](http://www.arhivi.gov.lv) un Kultūras ministrijas tīmekļvietnē [www.km.gov.lv](http://www.km.gov.lv). |
| 2. | Sabiedrības līdzdalība projekta izstrādē | Likumprojekts un tā sākotnējās ietekmes novērtējuma ziņojums (anotācija) 2018.gada 17.oktobrī tika ievietots Latvijas Nacionālā arhīva tīmekļvietnē [www.arhivi.gov.lv](http://www.arhivi.gov.lv) un Kultūras ministrijas tīmekļvietnē [www.km.gov.lv](http://www.km.gov.lv) Sadaļā „Sabiedrības līdzdalība”, aicinot sabiedrību izteikt savu viedokli līdz 2018.gada 31.oktobrim. |
| 3. | Sabiedrības līdzdalības rezultāti | Sabiedrības līdzdalības rezultātā saņemts Ozolnieku novada pašvaldības viedoklis par Likumprojektu. Citi viedokļi noteiktajā termiņā netika saņemti.  Ozolnieku novada pašvaldība iesniegusi iebildumus, norādot, ka Likumprojekta 1.pants dublē citu normatīvo aktu prasības par norādāmajiem personas datiem un uzliek pienākumu sniegt vairāk informācijas (dzimšanas datums un personas kods) nekā noteikts Informācijas atklātības likumā pat attiecībā uz ierobežotas pieejamības informācijas dokumentiem. Tādēļ lūgts izvērtēt dzimšanas datuma un personas koda norādīšanas nepieciešamību. Ierosina papildus prasības tam, kas būtu norādāms personas dokumentu izmantošanas pieprasījumā, norādīt Ministru kabineta noteikumos.  Iebildums par to, ka Likumprojekta 1.pants dublē citu normatīvo aktu prasības par norādāmajiem personas datiem un vispārpieejamu dokumentu izmantošanai uzliekot pienākumu sniegt vairāk informācijas (personas kods) nekā noteikts Informācijas atklātības likumā, pat attiecībā uz ierobežotas pieejamības informācijas dokumentiem, šīs prasības nosakot Ministru kabineta noteikumos, nav ņemts vērā, jo pārsvarā visi nacionālā dokumentārā mantojuma dokumenti satur personas datus – arī vispārpieejamie dokumenti, līdz ar to prasības ir samērīgas ar mērķi – nodrošināt Vispārīgās datu aizsardzības regulas prasībām atbilstošu personas datu aizsardzību turpmākā dokumentu izmantošanā ārpus arhīva telpām. Pamatojums personas koda norādīšanai ir iekļauts Likumprojekta sākotnējās ietekmes novērtējuma ziņojuma (anotācijas) I sadaļas 1.punktā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kultūras ministrija, Latvijas Nacionālais arhīvs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav |

Kultūras ministre D.Melbārde

Vīza: Valsts sekretāre D.Vilsone

Ozola 28811691

[Vija.Ozola@arhivi.gov.lv](mailto:Vija.Ozola@arhivi.gov.lv)